b'\n_START_ARTICLE_\nEnsiapu\n_START_PARAGRAPH_\nEnsiapu tarkoittaa toimenpiteit\xc3\xa4 toisen ihmisen tai itsens\xc3\xa4 auttamiseksi onnettomuustilanteessa tai sairauskohtauksen sattuessa, ja sit\xc3\xa4 voi antaa ilman erityist\xc3\xa4 ammattitaitoa tai v\xc3\xa4lineit\xc3\xa4. Ensiaputilanteessa maallikko voi olla yht\xc3\xa4 p\xc3\xa4tev\xc3\xa4 kuin sairaalamaailmaan tottunut l\xc3\xa4\xc3\xa4ketieteen ammattilainen. Onnettomuustilanteessa ensiapu on osa potilaan auttamista, johon kuuluvat lis\xc3\xa4ksi pelastaminen, h\xc3\xa4t\xc3\xa4ilmoituksen tekeminen, ensihoito ja j\xc3\xa4lkihoito.\n_START_SECTION_\nH\xc3\xa4t\xc3\xa4ensiapu\n_START_PARAGRAPH_\nH\xc3\xa4t\xc3\xa4ensiavulla tarkoitetaan henke\xc3\xa4 pelastavaa toimintaa. H\xc3\xa4t\xc3\xa4ensiavulla pyrit\xc3\xa4\xc3\xa4n est\xc3\xa4m\xc3\xa4\xc3\xa4n potilaan menehtyminen eli turvaamaan loukkaantuneen hengitys, verenkierto ja tajunta siihen asti, kunnes ammattiapua saadaan paikalle. \xc3\x84killisesti elottomaksi menneen potilaan painelu-puhalluselvytys on yksi h\xc3\xa4t\xc3\xa4ensiavun muoto, muita t\xc3\xa4rkeit\xc3\xa4 ovat verenvuodon tyrehdytt\xc3\xa4minen ja tajuttoman kylkiasento sek\xc3\xa4 vierasesineen poistaminen hengitysteist\xc3\xa4.\n_START_SECTION_\nAivoverenkierron h\xc3\xa4iri\xc3\xb6t\n_START_PARAGRAPH_\nMik\xc3\xa4li ihmiselle tulee tukos tai verenvuoto aivojen verisuonistoon, aiheuttaa se aivoverenkierron h\xc3\xa4iri\xc3\xb6n, joka voi johtaa aivohalvaukseen. Tila voi hetkess\xc3\xa4 johtaa hengenvaaralliseen tilaan. Oireiden tunnistaminen ja varhainen hoitoon hakeutuminen on t\xc3\xa4rke\xc3\xa4\xc3\xa4. Oireina voi olla toispuolinen jalan tai k\xc3\xa4den voimattomuus ja tunnottomuus, vaikeutunut puhe- ja n\xc3\xa4k\xc3\xb6kyky, huimaus, pahoinvointi, nielemisvaikeudet, p\xc3\xa4\xc3\xa4ns\xc3\xa4rky sek\xc3\xa4 tajunnan tason muutokset. _NEWLINE_Ensiapu: Tunnista oireet. Soita heti h\xc3\xa4t\xc3\xa4numeroon 112. Rauhoita autettavaa ja aseta h\xc3\xa4net lepoon. Jos autettava menett\xc3\xa4\xc3\xa4 tajuntansa mutta h\xc3\xa4n hengitt\xc3\xa4\xc3\xa4 normaalisti, aseta h\xc3\xa4net kylkiasentoon. Jos autettava menee elottomaksi, aloita painelu-puhalluselvytys, rytmill\xc3\xa4 30 painelua ja 2 puhallusta - Lue lis\xc3\xa4\xc3\xa4 aivoverenkierron h\xc3\xa4iri\xc3\xb6ist\xc3\xa4 painamalla vieress\xc3\xa4 oleva linkki: ensiapu\n_START_SECTION_\nDiabeetikon heikotus\n_START_PARAGRAPH_\nKun diabetesta sairastavan verensokeri laskee liian alas, syntyy diabeettinen \xc5\xa1okki, joka voi olla hengenvaarallinen. Tunnista oireet: hikoilu, kalpeus, vapina, \xc3\xa4rtymys, levottomuus, huimaus, syd\xc3\xa4men tykytys, n\xc3\xa4l\xc3\xa4ntunne, p\xc3\xa4\xc3\xa4ns\xc3\xa4rky, pahoinvointi, n\xc3\xa4\xc3\xb6n h\xc3\xa4m\xc3\xa4rtyminen ja kaksoiskuvat ja poikkeava k\xc3\xa4yt\xc3\xb6s (esim. levottomuus, \xc3\xa4kkipikaisuus). Pahimmassa tapauksessa diabetesta sairastava saa kouristuksia ja menee tajuttomaksi, jos verensokeri laskee hyvin alhaiseksi._NEWLINE_Diabeettisen \xc5\xa1okin ensiapu: Anna v\xc3\xa4litt\xc3\xb6m\xc3\xa4sti sokeripitoista sy\xc3\xb6t\xc3\xa4v\xc3\xa4\xc3\xa4 tai juotavaa, mik\xc3\xa4li autettava on tajuissaan ja pystyy itse sy\xc3\xb6m\xc3\xa4\xc3\xa4n tai juomaan. Tajuttomalle henkil\xc3\xb6lle ei saa antaa mit\xc3\xa4\xc3\xa4n suuhun. Mik\xc3\xa4li autettava ei toivu 10 minuutissa tai h\xc3\xa4n menee tajuttomaksi, soita h\xc3\xa4t\xc3\xa4numeroon 112. K\xc3\xa4\xc3\xa4nn\xc3\xa4 tajuton henkil\xc3\xb6 kylkiasentoon - Lue lis\xc3\xa4\xc3\xa4 diabeetikon heikotuksesta painamalla vieress\xc3\xa4 olevaa linkki\xc3\xa4: ensiapu_NEWLINE_Lis\xc3\xa4\xc3\xa4 ensiapuohjeita: ensiapu\n_START_SECTION_\nMuu ensiapu\n_START_PARAGRAPH_\nMuussa kuin h\xc3\xa4t\xc3\xa4tilanteessa annettu hoito ilman erityisi\xc3\xa4 apuv\xc3\xa4lineit\xc3\xa4 tai ammattiosaamista on my\xc3\xb6s ensiapua. T\xc3\xa4llaisia tilanteita ovat pienet vammat ja sairauskohtaukset, jotka eiv\xc3\xa4t johda elvytystilanteeseen tai v\xc3\xa4ltt\xc3\xa4m\xc3\xa4tt\xc3\xa4 edes lis\xc3\xa4avun tarpeeseen. T\xc3\xa4rke\xc3\xa4 asia kiireett\xc3\xb6miss\xc3\xa4 tilanteissa on huolehtia aseptiikasta eli puhtaudesta. Rauhallinen toiminta rauhoittaa my\xc3\xb6s potilasta. Likaiset haavat, runsaasti vuotavat haavat tai muu vaikea tilanne, jonka hoitoon pelkk\xc3\xa4 ensiapu ei riit\xc3\xa4, ohjataan l\xc3\xa4\xc3\xa4k\xc3\xa4rin hoitoon.\n_START_SECTION_\nAuttamisvelvollisuus\n_START_PARAGRAPH_\nMuiden muassa pelastuslaki ja tieliikennelaki velvoittavat jokaista kykyjens\xc3\xa4 mukaan auttamaan h\xc3\xa4t\xc3\xa4tilanteeseen joutunutta. Vaikka ensiapukoulutusta ei olisikaan, t\xc3\xa4ytyy onnettomuuspaikalle saapuneen selvitt\xc3\xa4\xc3\xa4, onko kukaan hengenvaarassa ja tarvittaessa soittaa h\xc3\xa4t\xc3\xa4numeroon 112._NEWLINE_Ensiapua voi oppia ohjatusti mm. Punaisen Ristin ensiapukoulutuksessa. Ensiapuun voi osallistua onnettomuustilanteissa vapaaehtoisena palveluna my\xc3\xb6s Suomen Punaisen Ristin vapaaehtoinen pelastuspalvelu Suomessa.'